Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 1170/11/5502	Čadca, 4.12.2012
EEČ : 2-37-222-2012

U Z N E S E N I E

Trestná vec:	obvinený XXXXX  
Prečin:	Rozširovanie extrémistických materiálov podľa § 422b odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Čadca
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Potom ako sa dňa 10.07.2009 v presne nezistenom čase a z presne nezisteného miesta na strednej XXXXXXXXX škole v XXXXX, okres XXXXX prostredníctvom počítačovej siete zaregistroval na portáli XXXXX XXXXX pod nickom XXXXX, pod týmto nickom na uvedenom portáli zo svojho počítača v rodinnom dome čXXXXX v XXXXX, časť XXXXX okres XXXXX, umiestnil dňa 22.07.2010 o 12.27 h počítačový údaj (súbor) označený názvom XXXXX ďalej dňa 22.07.2010 o 13.07 h počítačový údaj (súbor) označený názvom „XXXXX“  a dňa 22.07.2010 o 13.27 h počítačový údaj (súbor) označený názvom XXXXX, do ktorých vložil fotky a obrázky znázorňujúce symboly, heslá a iné písomné, grafické a obrazové prejavy skupín osôb a hnutí, ktoré násilím, hrozbou násilia alebo hrozbou inej ujmy smerujú k potláčaniu základných práv a slobôd osôb, teda extémistické materiály, ktoré sprístupnil ďalším najmenej dvom vybraným osobám, pričom uvedené extrémistické materiály, ako aj v ďalšej forme zachytené a znázornené extrémistické materiály, si zabezpečil presne nezisteným spôsobom na presne nezistenom mieste od doposiaľ nezistenej osoby a prechovával ich v rodinnom dome na adrese XXXXX, XXXXX, okres XXXXX.  

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením vyšetrovateľa Okresného riaditeľstva PZ, Odbor kriminálnej polície  XXXXX pod sp. zn. XXXXX zo dňa 14.12.2011 bolo podľa § 199 ods. 1 Trestného poriadku začaté trestné stíhanie a následne dňa 18.05.2012  podľa § 206 ods. 1 Trestného poriadku vznesené obvinenie XXXXX, pre prečin rozširovania extrémistických materiálov podľa § 422b ods. 1 Trestného zákona  na tom skutkovom základe ako je uvedené vo výrokovej časti predmetného uznesenia.

V zmysle § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak: a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a  c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.      

V rámci prípravného konania sa obvinený XXXXX k spáchanému činu priznal, svoje konanie oľutoval.     
 
Obvinený sa dopustil prečinu rozširovania extrémistických materiálov podľa § 422b ods. 1 Trestného zákona,  za ktorý možno uložiť trest odňatia slobody vo výmere jeden až päť rokov,  t. j. horná hranica  trestu odňatia slobody neprevyšuje sadzbu uvedenú v § 216 ods. 1 Trestného poriadku. 

Obvinený XXXXX je živnostník, nebol prejednávaný pre priestupky a z odpisu RT vyplýva, že nebol súdne trestaný. 

Vzhľadom na doterajší život obvineného XXXXX, ako i s poukazom na to, že sú splnené podmienky pre podmienečné zastavenie trestného stíhania v zmysle  § 216 ods. 1 Trestného poriadku, možno považovať rozhodnutie o podmienečnom zastavení trestného stíhania obvineného  za dostačujúce.
 
Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

V zmysle § 216 ods. 2 Trestného poriadku bola obvinenému XXXXX určená skúšobná doba v trvaní 18 mesiacov, ktorá začína právoplatnosťou uznesenia o podmienečnom zastavení trestného stíhania.
     
Poučenie:
Proti tomuto uzneseniu je prípustná sťažnosť, ktorú môže obvinený a poškodený podať  do 3 dní odo dňa jeho oznámenia prostredníctvom Okresnej prokuratúry Čadca na Krajskú prokuratúru Žilina. Sťažnosť má odkladný účinok.

JUDr. Anna Lašová
prokurátorka